С Т А Н О В И Щ Е

от доц. д-р Мира Николаева Маркова, преподавател в катедра „Етнология” при Историческия факултет на СУ „Св. Климент Охридски“ за дисертационен труд на тема: Православие и народна традиция (България- Сърбия втората половина на ХХ век)

автор: Малинка Георгиева Стаматова, за присъждане на образователна и научна степен „доктор”

Предложеният за защита дисертационен труд е посветен на едно от класическите полета на етнологията, а именно изследването на религиозността и връзката с народната култура. Заявеното сравнение между България и Сърбия мотивира актуалността на избраната тема, доколкото проблематиката е поставена в рамките на Балканската културна матрица, където се търси спецификата на изследваните явления в хронологичния отрязък на втората половина на ХХ век.

Малинка Стаматова ни предлага едно пространно съчинение, където религиозността е интерпретирана като значим белег на идентичността. Обърнато е сериозно място на връзката между политика, политическа пропаганда и религиозност. Акцентирано е върху състоянието на народната култура в процес на преход и е защитено становището, че култът към светците и народното почитане са елементи както на локалната култура, така и на религиозната политика в новото време.

Дисертационният труд се състои от въведение, шест глави, заключение, библиографска справка и 6 приложения (включващи снимков материал, означен от авторката като фигури) с общ обем 516 страници основен текст и 34 страници приложения. Библиографията показва много добро познаване на литературата и дигиталните ресурси по проблема. Като недостатък определям избраната форма на цитиране. За по- голяма прегледност на труда, при евентуално публикуване, цитирането трябва да следва независима номерация във всяка глава, а не да се възприема нарастването на източниците в прогресия. Така последният цитат е под № 1855.

Като архивни източници са посочени фондовете на ЦДА- София, ДА- Благоевград, Научният архив на РИМ- Благоевград, лични архиви на частни лица, както и на самата авторка.

Основните цели на настоящата дисертация са: 1) да се проследи историзацията на народната култура и да се направи анализ на религиозните феномени, 2) да се дефинират термините: народно православие и православна култура, през призмата на етноложкия материал и историческите извори, 3) да се открият тенденциите и трансформациите на религиозността по време на атеистичната държавна политика, провеждана в НРБ и СФРЮ.

Постигането на основните цели е свързано с решаването на 6 задачи, коректно формулирани от авторката. Според мен задачите са решени успешно, а критичният прочит на дисертационния труд доказва, че основните цели са изпълнени. Докторантката Малинка Стаматова предлага оригинален продукт. Проявена е прецизност при боравенето с етноложкия теренен материал. Бих препоръчала проява на по- изявена изследователска дистанция при анализа на емпиричния материал, за да се засили обективността и критичността към поставените проблеми. Показан е широк поглед върху проучваните явления като трябва да се отчитат трудностите при работа в чужда етническа среда и психологическия фактор, който несъмнено присъства при подобни проучвания. Навсякъде в дисертационния труд анализът на данните е коректен и използван по предназначение. Коректно е цитирането на източниците и литературата.

Въведението в текста е от 27 страници, които изясняват актуалността на темата, избора на терен и предпочетената методология. Тук бих препоръчала по- добро конструиране и ясно дефиниране на тезите на авторката. Последната сякаш иска да постави проблемите веднага, вероятно, за да задържи вниманието на читателя, но това създава известно усещане за хаотичност. Подобен подход се наблюдава и в „Автореферата“ към дисертационния труд, където в 14 страници авторката въвежда в темата.

Фокусът на първа глава: „Църква и атеизъм (политики на „секуларизъм“ в комунистическата държава)“ е зависимостта на църквата от комунистическата власт в НРБ и СФРЮ. Авторката използва грамаден свод от документални материали, за да разкрие механизмите, с които държавната власт налага контрол над църквата. Разгледани са проблемите на пропагандата, атеистичната идеология и адаптацията към тези процеси от страна на населението в двете изследвани държавни и етнически пространства. Явленията са проследени в развитие, което мотивира написването на тази глава и представлява приносен момент в изследването на Малинка Стаматова.

Втора глава е посветена на детайлно проучване на Причастието и поставянето му в контекста на календарната и семейна обредност в България и Сърбия. Сакрализацията и десакрализацията на компонентите на причастието показват промяната, наложена в религиозната система на двете изследвани общности след средата на ХХ век. Едновременно с това анализираният етноложки материал показва устойчивостта и дори консерватизмът на традицията, особено при семейната обичайно- обредна система. Малинка Стаматова представя обредните практики и като взаимодействие на обикновения човек с православна традиция и догмат като така се разкрива процесът по съграждане на знанието за вярата.

Трета глава е озаглавена: „Славенето на предците и светците“. В тази глава докторантката разглежда „славата“ като православна традиция на територията на дн. Сърбия, но са представени и аналози и сред други балкански народи. Спецификите на „славенето“ изхождат от универсалността на култа към светците като са на лице и исторически предпоставки. Неоканонизациите на светци от ХХ век, които се извършват след разпадането на Югославия, представят явлението в развитие и това е един от приносните моменти в настоящия дисертационен труд.

Четвърта глава: „Славата на св. Йоан Владимир като национален покровител на православните Балкани“ е хармонично продължение на предходната глава. „Географията на светостта“, по думите на авторката, обхваща пет балкански държави и е пример за „конструиране на памет“, за да се поддържа стабилна идентичността, особено когато една общност е поставена на изпитание.

Интересната пета глава: „Срещата със светеца (антропология на светостта и политика на забравата)“ доразвива тезите от предходните две глави като водещ за налаганите тези е лично събраният от авторката теренен етноложки материал. Чрез него авторката откроява някои тенденции за влиянието на политиката върху религиозния живот. Съдбата на мощите през периода на социалистическите режими в двете изследвани държави формира от една страна разказ, а от друга е визуализирана чрез ритуални практики.

Шеста глава: „Мощите на преп. Юстин Попович, процес на канонизация“ въвежда в обръщение нова етнографска информация, която има и приложен характер. Главата показва пътя, по който се конструират сакрални топоси в съвременността.

В заключението са обобщени и доразвити основните изводи. Авторката отново акцентира върху намесата на атеистичната държава върху естествения процес на развитие на религиозността в България и Сърбия, което поражда нови религиозни феномени. Историко- антроположкият подход дава възможност за сериозен диахронен анализ на явленията.

Специален акцент върху изложението предоставя раздела с приложенията, който заслужава адмирации, предвид факта, че значителна част от фотографиите са дело на авторката на дисертационния труд. Тук личи тънък усет към детайла, проявено е умение фотографията да се използва като исторически и етнографски извор.

Предложената за защита дисертация има много достойнства. Авторката разглежда през призмата на конкретния емпиричен материал в сравнителен план процеса на трансформацията на народната култура и православието в България и Сърбия през втората половина на ХХ век. Заемайки се с проучване в чужда етническа среда, Малинка Стаматова преодолява много предизвикателства. Това показва широта на познанията, умение за адаптация, прецизно представяне на теренния материал. Още веднъж ще подчертая приложността на предложеното изследване, особено спрямо историята на Сръбската православна църква и развитието на поклоническия туризъм.

Отчитайки достойнствата на дисертацията „Православие и народна традиция (България- Сърбия, втората половина на ХХ век)” и трудностите при реализирането й, намирам за основателно да дам своята положителна оценка и да препоръчам на научното жури да присъди на Малинка Георгиева Стаматова образователната и научна степен „доктор”.

София, 22. 12. 2020 г. Автор на становище:

доц. д-р Мира Маркова